Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον περιορισμό των εκπομπών ορισμένων ρύπων στην ατμόσφαιρα από μεσαίου μεγέθους μονάδες καύσης /* COM/2013/0919 final - 2013/0442 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Γενικό πλαίσιο – Αιτιολόγηση και στόχοι της πρότασης Η απόφαση του Ευρωπαϊκού Κοινοβουλίου και του Συμβουλίου σχετικά με γενικό ενωσιακό πρόγραμμα δράσης για το περιβάλλον έως το 2020 «Ευημερία εντός των ορίων του πλανήτη μας»[1] έχει δώσει σημαντική ώθηση στη διαδικασία επανεξέτασης της πολιτικής της ΕΕ για την ποιότητα του αέρα, ιδίως στις περιπτώσεις όπου διαπίστωσε την ανάγκη λήψης μέτρων για την αντιμετώπιση της ατμοσφαιρικής ρύπανσης στην πηγή της. Στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο «Πρόγραμμα "Καθαρός αέρας" για την Ευρώπη»[2] ζητείται η ανάληψη δράσης για τον έλεγχο των εκπομπών ατμοσφαιρικών ρυπαντικών ουσιών από τις μονάδες καύσης με ονομαστική θερμική ισχύ μεταξύ 1 και 50 MW (εφεξής «μεσαίου μεγέθους μονάδες καύσης»), έτσι ώστε να συμπληρωθεί το ρυθμιστικό πλαίσιο για τον τομέα της καύσης, με στόχο, μεταξύ άλλων, την αύξηση των συνεργειών μεταξύ των πολιτικών που αφορούν την ατμοσφαιρική ρύπανση και την αλλαγή του κλίματος. Οι μεσαίου μεγέθους μονάδες καύσης χρησιμοποιούνται σε ευρύ φάσμα εφαρμογών (συμπεριλαμβανομένων της παραγωγής ηλεκτρικής ενέργειας, της θέρμανσης και ψύξης για οικιακή χρήση και της παροχής θερμότητας/ατμού για βιομηχανικές διεργασίες κτλ) και αποτελούν σημαντική πηγή εκπομπών διοξειδίου του θείου, οξειδίων του αζώτου και αιωρούμενων σωματιδίων. Ο κατά προσέγγιση αριθμός των μεσαίου μεγέθους μονάδων καύσης στην ΕΕ ανέρχεται σε 142 986. Η καύση καυσίμων σε νέες μικρού μεγέθους μονάδες και συσκευές καύσης μπορεί να καλυφθεί από διατάξεις για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα[3]. Η καύση καυσίμων σε μεγάλου μεγέθους μονάδες καύσης διέπεται, από τις 7 Ιανουαρίου 2013, από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης)[4], ενώ η οδηγία 2001/80/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, για τον περιορισμό των εκπομπών στην ατμόσφαιρα ορισμένων ρύπων[5] εξακολουθεί να ισχύει για τις υφιστάμενες μεγάλου μεγέθους μονάδες καύσης έως τις 31 Δεκεμβρίου 2015. Σε γενικές γραμμές, οι εκπομπές ατμοσφαιρικών ρύπων από μεσαίου μεγέθους μονάδες καύσης δεν υπόκεινται σε ρύθμιση σε επίπεδο ΕΕ και, συνεπώς, θα ήταν σκόπιμη η συμπλήρωση της υφιστάμενης νομοθεσίας περί των μονάδων καύσης με διατάξεις που να αφορούν ειδικά την εν λόγω κατηγορία. Συνέπεια με άλλες πολιτικές και στόχους της Ένωσης Η παρούσα πρόταση εντάσσεται στο νέο πλαίσιο δράσης στον τομέα της ποιότητας του αέρα στην ΕΕ, κατά τα οριζόμενα στην αναθεωρημένη θεματική στρατηγική της ΕΕ για την ατμοσφαιρική ρύπανση, και συνάδει με τους στόχους της στρατηγικής «Ευρώπη 2020» για έξυπνη, χωρίς αποκλεισμούς και διατηρήσιμη ανάπτυξη[6], τους οποίους και ενισχύει. Λαμβάνεται μέριμνα για τη διασφάλιση των συμφερόντων των μικρών και μεσαίων επιχειρήσεων, σύμφωνα με την αρχή «προτεραιότητα στις μικρές επιχειρήσεις»[7]. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Διαβουλεύσεις με τα ενδιαφερόμενα μέρη Διαβουλεύσεις με τα ενδιαφερόμενα μέρη και το κοινό πραγματοποιήθηκαν μέσω σειράς επίσημων και άτυπων εκδηλώσεων, συμπεριλαμβανομένων της συμπλήρωσης δύο ηλεκτρονικών ερωτηματολογίων, της διενέργειας έρευνας του Ευρωβαρόμετρου και της διεξαγωγής συνεχούς διαλόγου στο πλαίσιο πολυμερών και διμερών συνεδριάσεων. Διαβουλεύσεις με τα κράτη μέλη πραγματοποιήθηκαν επίσης στο πλαίσιο των συνεδριάσεων της ομάδας εμπειρογνωμόνων για την ποιότητα του αέρα. Μεγάλο μέρος των ενδιαφερομένων τόνισε τη σημασία των ελέγχων των πηγών σε επίπεδο ΕΕ για τον επιμερισμό της επιβάρυνσης που συνεπάγεται ο περιορισμός της ρύπανσης και εκφράστηκε θετικά έναντι του ελέγχου των εκπομπών από μεσαίου μεγέθους μονάδες καύσης, σημειώνοντας εντούτοις την ανάγκη περιορισμού της διοικητικής επιβάρυνσης που θα μπορούσε να είναι δυσανάλογη, τόσο για τους φορείς εκμετάλλευσης όσο και για τις αρμόδιες αρχές, σε περίπτωση εφαρμογής καθεστώτος «πλήρους» αδειοδότησης. Η συμβολή των ενδιαφερόμενων μερών ελήφθη υπόψη κατά τον σχεδιασμό των διαφόρων πιθανών επιλογών για τον έλεγχο των εκπομπών από μεσαίου μεγέθους μονάδες καύσης. Μια πρώτη διερευνητική ηλεκτρονική δημόσια διαβούλευση διενεργήθηκε στα τέλη του 2011 με σκοπό τη διεύρυνση του συνόλου των υπαρχουσών πληροφοριών για την αρχική διαμόρφωση των επιλογών πολιτικής. Διενεργήθηκε διαδικτυακή για διάστημα 12 εβδομάδων, αρχής γενομένης από τις 10 Δεκεμβρίου 2012, στον δικτυακό τόπο «Η φωνή σας στην Ευρώπη» της Ευρωπαϊκής Επιτροπής. Για τη διαβούλευση χρησιμοποιήθηκαν δύο ερωτηματολόγια, ένα σύντομο που απευθυνόταν στο ευρύ κοινό και ένα δεύτερο, που ήταν εκτενέστερο και λεπτομερέστερο, περιλάμβανε ερωτήσεις σχετικά με τους ελέγχους των πηγών και απευθυνόταν σε εμπειρογνώμονες και ενδιαφερόμενα μέρη. Συνολικά απάντησαν 1934 ιδιώτες και 371 εμπειρογνώμονες και ενδιαφερόμενα μέρη. Από τους τελευταίους, ποσοστό περίπου 40% συμφώνησε σχετικά με την ανάγκη κανονιστικής ρύθμισης για τις μονάδες καύσης των οποίων η δυναμικότητα δεν υπερβαίνει το όριο των 50MW που θεσπίστηκε σε επίπεδο ΕΕ με την οδηγία για τις βιομηχανικές εκπομπές. Από αυτό το 40%, ποσοστό 20% αντιστοιχούσε σε εκπροσώπους επιχειρήσεων, 43% σε μεμονωμένους εμπειρογνώμονες, 48% σε εκπροσώπους της δημόσιας διοίκησης και 55% σε ΜΚΟ. Οι εκπρόσωποι επιχειρήσεων και της δημόσιας διοίκησης επέλεξαν ένα χαλαρό καθεστώς αδειοδότησης ή εγγραφής σε μητρώο, ενώ περίπου το ήμισυ των μεμονωμένων εμπειρογνωμόνων και οι ΜΚΟ επέλεξαν καθεστώς «πλήρους» αδειοδότησης με οριακές τιμές εκπομπών που να ισχύουν για το σύνολο της ΕΕ. Το σύνολο των πληροφοριών ιστορικού είναι διαθέσιμο σε ιστότοπο[8] που αφορά αποκλειστικά τη συγκεκριμένη πρωτοβουλία. Αποτελέσματα της εκτίμησης επιπτώσεων Όπως αναφέρεται στην εκτίμηση επιπτώσεων που συνοδεύει την επανεξέταση της θεματικής στρατηγικής για την ατμοσφαιρική ρύπανση, μολονότι η γενικότερη διάρθρωση της πολιτικής για την ποιότητα του αέρα είναι εύλογη και συνεκτική, πρέπει να εξασφαλισθεί κατά την πρακτική εφαρμογή καλύτερη αντιστοίχιση των ελέγχων των πηγών με τα ανώτατα όρια εκπομπών και με τα πρότυπα ποιότητας του αέρα, με σκοπό ιδίως να εξασφαλισθεί ότι η συμμόρφωση με τα πρότυπα ποιότητας του αέρα σε τοπικό επίπεδο δεν διακυβεύεται α) από την αδυναμία περιορισμού της ρύπανσης που οφείλεται σε σημαντικές σημειακές πηγές ή προϊόντα (π.χ. πραγματικές εκπομπές) ή β) από υψηλές συγκεντρώσεις υποβάθρου που απορρέουν από τη γενικότερη επιβάρυνση λόγω των εκπομπών. Προκειμένου να σημειωθεί πρόοδος ως προς τον μακροπρόθεσμο (μετά το 2020) στόχο της ΕΕ για περαιτέρω μείωση των επιπτώσεων της ατμοσφαιρικής ρύπανσης στην υγεία και το περιβάλλον, αξιολογήθηκε σειρά επιλογών πολιτικής με σκοπό να προσδιοριστεί μια οικονομικά αποδοτική δέσμη μέτρων. Η εν λόγω αξιολόγηση περιλάμβανε την εξέταση επιλεγμένων πρόσθετων μέτρων ελέγχου των πηγών σε επίπεδο ΕΕ, ένα από τα οποία ήταν η αντιμετώπιση των εκπομπών από μεσαίου μεγέθους μονάδες καύσης. Το αποτέλεσμα της αξιολόγησης είναι ότι, μέσω ενωσιακής πράξης για τον έλεγχο των εκπομπών από τις μεσαίου μεγέθους μονάδες καύσης, όλα τα κράτη μέλη θα εφαρμόζουν τα τεχνικά μέτρα που χαρακτηρίστηκαν οικονομικά αποδοτικά στην πολυτομεακή ανάλυση. Συνάχθηκε κατόπιν τούτου το συμπέρασμα ότι πρέπει να υποβληθεί πρόταση για νομοθετική πράξη σχετικά με τον έλεγχο των εκπομπών των συγκεκριμένων μονάδων σε επίπεδο ΕΕ. Από τις πέντε επιλογές πολιτικής που εξετάστηκαν και αναλύθηκαν διεξοδικά σε σχέση με τον έλεγχο των εκπομπών από μεσαίου μεγέθους μονάδες καύσης, η προτιμώμενη είναι ο καθορισμός οριακών τιμών εκπομπών σύμφωνα με εκείνες που καθορίζονται στην οδηγία 2010/75/ΕΕ για τις μονάδες δυναμικότητας 50-100 MW, καθώς και εκείνες που έχουν καθορίσει ορισμένα κράτη μέλη, και η συμπλήρωσή τους με οριακές τιμές εκπομπών που καθορίζονται για τις νέες μονάδες στο τροποποιημένο πρωτόκολλο του Γκέτεμποργκ[9]. Για τον περιορισμό του κόστους που συνδέεται με τη μείωση των οξειδίων του αζώτου, οι οριακές τιμές εκπομπών πρέπει να βασίζονται κυρίως στην εφαρμογή πρωτοβάθμιων μέτρων για τη μείωση των εκπομπών. Ωστόσο, σε περιπτώσεις όπου η ποιότητα του αέρα δεν πληροί τα πρότυπα της ΕΕ, τα κράτη μέλη θα πρέπει να εφαρμόζουν αυστηρότερα όρια. Για την αποφυγή σημαντικών επιπτώσεων στις ΜΜΕ, στις οποίες λειτουργούν οι περισσότερες μεσαίου μεγέθους μονάδες καύσης, συμπεριελήφθησαν ορισμένα μέτρα μετριασμού των επιπτώσεων: οι φορείς εκμετάλλευσης δεν θα απαιτείται να κατέχουν άδεια, αλλά θα οφείλουν να κοινοποιούν τη λειτουργία της μονάδας στις αρμόδιες αρχές, οι οποίες θα εξασφαλίζουν την εγγραφή της σε μητρώο· συνιστάται επίσης η σταδιακή εφαρμογή, που παρέχει στις υφιστάμενες μονάδες μεγαλύτερη μεταβατική περίοδο για την τήρηση των ορίων, της οποίας η διάρκεια θα είναι μεγαλύτερη για την κατηγορία των μικρότερων μονάδων καύσης· τέλος, προβλέπονται περιορισμένες ή απλοποιημένες υποχρεώσεις παρακολούθησης και υποβολής εκθέσεων. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Σύνοψη της προτεινόμενης δράσης Μέσω της θέσπισης διατάξεων για τις μεσαίου μεγέθους μονάδες καύσης, η πρόταση στοχεύει στην κάλυψη ενός υφιστάμενου κενού στη νομοθεσία. Εισάγει ελάχιστες απαιτήσεις, διατηρώντας τη διοικητική επιβάρυνση στα κατώτατα δυνατά επίπεδα και λαμβάνοντας ιδιαιτέρως υπόψη την κατάσταση των ΜΜΕ. Ακολουθούν ειδικότερες πληροφορίες σχετικά με τα άρθρα και τα παραρτήματα της πρότασης. Στο άρθρο 1 καθίσταται σαφές ότι στόχος της οδηγίας είναι η μείωση των εκπομπών διοξειδίου του θείου, οξειδίων του αζώτου και αιωρούμενων σωματιδίων στην ατμόσφαιρα από μεσαίου μεγέθους μονάδες καύσης και, συνεπώς, η μείωση των δυνητικών κινδύνων που ενέχουν οι εκπομπές αυτές για την ανθρώπινη υγεία και το περιβάλλον. Στο άρθρο 2 ορίζεται το πεδίο εφαρμογής της οδηγίας, κατά τρόπο ώστε να αποφευχθεί η επικάλυψη με την οδηγία 2009/125/ΕΚ ή με το κεφάλαιο III ή IV της οδηγίας 2010/75/ΕΕ, και εξαιρούνται ορισμένες μονάδες καύσης βάσει των τεχνικών τους χαρακτηριστικών ή της χρήσης τους για συγκεκριμένες δραστηριότητες. Στο άρθρο 3 παρατίθενται οι ορισμοί που ισχύουν για τους σκοπούς της παρούσας οδηγίας. Στο άρθρο 4 ορίζεται η υποχρέωση της αρμόδιας αρχής να προβαίνει σε εγγραφή των μεσαίου μεγέθους μονάδων καύσης σε μητρώο, βάσει κοινοποίησης από τον φορέα εκμετάλλευσής τους. Τα στοιχεία της εν λόγω κοινοποίησης παρατίθενται στο παράρτημα I. Οι διατάξεις που αφορούν τις οριακές τιμές εκπομπών περιλαμβάνονται στο άρθρο 5, ενώ οι αντίστοιχες εφαρμοστέες τιμές για τις υφιστάμενες και τις νέες μονάδες παρατίθενται στο παράρτημα II. Προτείνεται η εφαρμογή των οριακών τιμών εκπομπών στις υφιστάμενες μονάδες καύσης μετά την παρέλευση καθορισμένου διαστήματος από την ημερομηνία εφαρμογής της παρούσας οδηγίας, προκειμένου να τους δοθεί επαρκές χρονικό περιθώριο ώστε να προσαρμοστούν από τεχνική άποψη στις απαιτήσεις της παρούσας οδηγίας. Το άρθρο 5 παράγραφος 4 απαιτεί από τα κράτη μέλη καλούνται να επιβάλλουν αυστηρότερες οριακές τιμές εκπομπών σε μεμονωμένες μονάδες καύσης σε ζώνες όπου δε τηρούνται οι οριακές τιμές ποιότητας του αέρα. Στο παράρτημα ΙΙΙ προβλέπονται τιμές αναφοράς για τον σκοπό αυτό, οι οποίες αντικατοπτρίζουν τις επιδόσεις των πλέον προηγμένων διαθέσιμων τεχνικών. Στο άρθρο 6 και στο παράρτημα IV καθορίζονται απαιτήσεις παρακολούθησης. Προτείνεται η προσαρμογή του εν λόγω παραρτήματος στην τεχνική και επιστημονική πρόοδο μέσω κατ’ εξουσιοδότηση πράξεων (σύμφωνα με τα άρθρα 14 και 15). Στα άρθρα 7 και 8 της πρότασης περιέχονται διατάξεις για τη διασφάλιση της αποτελεσματικής εφαρμογής και επιβολής της παρούσας οδηγίας. Πιο συγκεκριμένα, εισάγεται διάταξη, σύμφωνα με την οποία οι φορείς εκμετάλλευσης οφείλουν να υποβάλλουν αμέσως αναφορά στην αρμόδια αρχή σε περίπτωση έλλειψης συμμόρφωσης. Τα κράτη μέλη πρέπει επίσης να διασφαλίζουν ότι ο φορέας εκμετάλλευσης και η αρμόδια αρχή λαμβάνουν τα αναγκαία μέτρα σε περίπτωση έλλειψης συμμόρφωσης με την παρούσα οδηγία. Επιπλέον, βάσει της πρότασης τα κράτη μέλη υποχρεούνται να δημιουργήσουν σύστημα περιβαλλοντικών επιθεωρήσεων των μεσαίου μεγέθους μονάδων καύσης που καλύπτονται από την παρούσα οδηγία ή να θέσουν σε εφαρμογή άλλα μέτρα για τον έλεγχο της συμμόρφωσής τους. Στο άρθρο 9 προβλέπονται οι υποχρεώσεις του φορέα εκμετάλλευσης και της αρμόδιας αρχής σε περίπτωση αλλαγών σε μεσαίου μεγέθους μονάδα καύσης. Το άρθρο 10 αφορά το δικαίωμα πρόσβασης σε πληροφορίες και παραπέμπει, εν προκειμένω, στην οδηγία 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες και για την κατάργηση της οδηγίας 90/313/ΕΟΚ του Συμβουλίου [10]. Σύμφωνα με το άρθρο 11, τα κράτη μέλη υποχρεούνται να ορίσουν τις αρμόδιες αρχές που θα φέρουν την ευθύνη για την εκπλήρωση των υποχρεώσεων που απορρέουν από την παρούσα οδηγία. Στο άρθρο 12 θεσπίζεται μηχανισμός υποβολής εκθέσεων. Ενώ η πρώτη έκθεση των κρατών μελών προς την Επιτροπή, η οποία πρέπει να υποβληθεί έως τις 30 Ιουνίου 2019, θα περιέχει συνοπτική παρουσίαση δεδομένων καίριας σημασίας για την εφαρμογή της παρούσας οδηγίας, οι επόμενες εκθέσεις θα περιλαμβάνουν ποιοτικά και ποσοτικά στοιχεία σχετικά με την εφαρμογή της οδηγίας, τυχόν μέτρα που ελήφθησαν για την επαλήθευση της συμμόρφωσης της λειτουργίας των μεσαίου μεγέθους μονάδων καύσης με την οδηγία και τυχόν μέτρα επιβολής που ελήφθησαν για τους σκοπούς αυτής. Επίσης, το άρθρο 13, ορίζει τις υποχρεώσεις της Επιτροπής όσον αφορά την υποβολή εκθέσεων. Στο άρθρο 14 προβλέπεται η εφαρμοστέα διαδικασία εξουσιοδότησης με σκοπό την προσαρμογή του παραρτήματος IV στην επιστημονική και τεχνική πρόοδο μέσω έκδοσης κατ’ εξουσιοδότηση πράξεων, σύμφωνα με το άρθρο 13. Στα άρθρα 15, 16 και 17 περιλαμβάνονται οι διατάξεις που αφορούν, αντίστοιχα, τις κυρώσεις για παραβάσεις των εθνικών διατάξεων οι οποίες θα θεσπιστούν δυνάμει της πρότασης, τη μεταφορά της πρότασης στην εθνική νομοθεσία των κρατών μελών, το αργότερο έως τις xx/xx/xx, , και την έναρξη ισχύος της πρότασης. Στο παράρτημα I παρατίθενται οι πληροφορίες που πρέπει να κοινοποιούνται από τον φορέα εκμετάλλευσης στην αρμόδια αρχή. Στο παράρτημα II καθορίζονται οι εφαρμοστέες οριακές τιμές εκπομπών για τις υφιστάμενες και τις νέες μονάδες καύσης, σύμφωνα με τις παραγράφους 2 και 3 του άρθρου 5, αντίστοιχα. Στο παράρτημα III προβλέπονται τιμές αναφοράς για την εφαρμογή αυστηρότερων οριακών τιμών εκπομπών, σύμφωνα με το άρθρο 5 παράγραφος 4. Στο παράρτημα IV παρατίθενται λεπτομερώς οι εφαρμοστέες απαιτήσεις όσον αφορά την παρακολούθηση των εκπομπών. Επεξηγηματικά έγγραφα Η Επιτροπή κρίνει ότι χρειάζονται επεξηγηματικά έγγραφα για να βελτιωθεί η ποιότητα των πληροφοριών σχετικά με τη μεταφορά της οδηγίας στο δίκαιο των κρατών μελών, για τους λόγους που παρατίθενται κατωτέρω. Η πλήρης και ορθή μεταφορά της παρούσας οδηγίας στο εθνικό δίκαιο έχει ουσιώδη σημασία προκειμένου να διασφαλισθεί η επίτευξη των στόχων της (δηλαδή η προστασία της ανθρώπινης υγείας και του περιβάλλοντος). Δεδομένου ότι ορισμένα κράτη μέλη έχουν ήδη υπαγάγει σε κανονιστική ρύθμιση τις εκπομπές ατμοσφαιρικών ρύπων από μεσαίου μεγέθους μονάδες καύσης, η μεταφορά της παρούσας οδηγίας στο εθνικό δίκαιο πιθανότατα δεν θα συνίσταται σε ένα μόνο νομοθέτημα, αλλά σε διάφορες τροπολογίες ή νέες προτάσεις στα σχετικά πεδία. Επιπλέον, η εφαρμογή της οδηγίας είναι συχνά πολύ αποκεντρωμένη, καθώς αρμόδιες για την εφαρμογή της είναι οι περιφερειακές και οι τοπικές αρχές, οι οποίες, σε ορισμένα κράτη μέλη, είναι αρμόδιες ακόμη και για τη μεταφορά της στο εθνικό δίκαιο. Οι ανωτέρω παράγοντες θα επιτείνουν ενδεχομένως τον κίνδυνο εσφαλμένης μεταφοράς και εφαρμογής της οδηγίας και θα δυσχεράνουν το έργο της Επιτροπής κατά την άσκηση του καθήκοντός της να παρακολουθεί την εφαρμογή της νομοθεσίας της ΕΕ. Η παροχή σαφών πληροφοριών σχετικά με τη μεταφορά της οδηγίας είναι θεμελιώδους σημασίας προκειμένου να διασφαλιστεί η συμμόρφωση της εθνικής νομοθεσίας με τις διατάξεις της. Η απαίτηση υποβολής επεξηγηματικών εγγράφων μπορεί να επιφέρει πρόσθετη διοικητική επιβάρυνση στα κράτη μέλη που ούτως ή άλλως δεν λειτουργούν με αυτόν τον τρόπο. Ωστόσο, τα επεξηγηματικά έγγραφα είναι αναγκαία για την αποτελεσματική επαλήθευση της πλήρους και ορθής μεταφοράς στο εθνικό δίκαιο, που έχει ουσιώδη σημασία για τους λόγους που προαναφέρθηκαν, και δεν υπάρχουν λιγότερο επαχθή μέτρα που να επιτρέπουν την αποδοτική επαλήθευση. Επιπλέον, τα επεξηγηματικά έγγραφα μπορούν να συμβάλουν σε σημαντικό βαθμό στη μείωση της διοικητικής επιβάρυνσης που συνεπάγεται η παρακολούθηση της συμμόρφωσης από την Επιτροπή. Χωρίς αυτά, θα απαιτούνταν σημαντικοί πόροι και επανειλημμένες επαφές με τις εθνικές αρχές για την παρακολούθηση των μεθόδων μεταφοράς στο εθνικό δίκαιο σε όλα τα κράτη μέλη. Επομένως, η πιθανή πρόσθετη διοικητική επιβάρυνση που συνεπάγεται η υποβολή επεξηγηματικών εγγράφων είναι ανάλογη με τον επιδιωκόμενο σκοπό, δηλαδή τη διασφάλιση της αποτελεσματικής μεταφοράς και την πλήρη επίτευξη των στόχων της οδηγίας. Με βάση τα ανωτέρω, κρίνεται σκόπιμο να ζητηθεί από τα κράτη μέλη να συνοδεύσουν την κοινοποίηση των μέτρων μεταφοράς της οδηγίας με ένα ή περισσότερα έγγραφα, στα οποία θα εξηγούν τη σχέση των διατάξεων της οδηγίας με τα αντίστοιχα μέρη των εθνικών πράξεων μεταφοράς. Νομική βάση Καθώς ο πρωταρχικός στόχος της οδηγίας είναι η προστασία του περιβάλλοντος, σύμφωνα με το άρθρο 191 της ΣΛΕΕ, η πρόταση βασίζεται στο άρθρο 192 παράγραφος 1 της ΣΛΕΕ. Αρχές της επικουρικότητας και της αναλογικότητας και επιλογή νομοθετικής πράξης Εφόσον η πρόταση δεν υπάγεται στην αποκλειστική αρμοδιότητα της Ευρωπαϊκής Ένωσης, εφαρμόζεται η αρχή της επικουρικότητας. Οι σκοποί της πρότασης δεν μπορούν να επιτευχθούν επαρκώς από τα κράτη μέλη, ενώ αντίθετα θα επιτευχθούν καλύτερα με ενωσιακή δράση για τους ακόλουθους λόγους. Παρά το γεγονός ότι οι εκπομπές στην ατμόσφαιρα προκαλούν συχνά διασυνοριακή ρύπανση, επί του παρόντος οι εκπομπές ατμοσφαιρικών ρύπων από μεσαίου μεγέθους μονάδες καύσης δεν υπόκεινται γενικά σε ρύθμιση σε επίπεδο ΕΕ. Βασικός στόχος της παρούσας πρότασης είναι ο καθορισμός οριακών τιμών εκπομπών για τον έλεγχο των εκπομπών διοξειδίου του θείου, οξειδίων του αζώτου και αιωρούμενων σωματιδίων στην ατμόσφαιρα από μεσαίου μεγέθους μονάδες καύσης, ως ελάχιστων προτύπων προστασίας του περιβάλλοντος και των πολιτών της ΕΕ. Ως εκ τούτου, όλα τα κράτη μέλη πρέπει να λάβουν μέτρα για να συμμορφωθούν με τις ελάχιστες απαιτήσεις. Οι αποκλίνουσες εθνικές ρυθμίσεις ενδέχεται να θέσουν φραγμούς στις διασυνοριακές οικονομικές δραστηριότητες. Η ανάληψη δράσης σε επίπεδο ΕΕ είναι αναγκαία και προσδίδει προστιθέμενη αξία σε σύγκριση με τα επιμέρους εθνικά μέτρα. Συνεπώς, η πρόταση είναι σύμφωνη με την αρχή της επικουρικότητας. Η επιλεγείσα νομική πράξη είναι η οδηγία, καθώς η πρόταση ορίζει στόχους και υποχρεώσεις, παρέχοντας παράλληλα επαρκή ευελιξία στα κράτη μέλη όσον αφορά την επιλογή των μέτρων συμμόρφωσης και τη λεπτομερή εφαρμογή τους. Συνεπώς, η πρόταση είναι σύμφωνη με την αρχή της αναλογικότητας. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον προϋπολογισμό της ΕΕ. 5. ΠΡΟΑΙΡΕΤΙΚΑ ΣΤΟΙΧΕΙΑ Η πρόταση αφορά ζήτημα που ενδιαφέρει τον Ευρωπαϊκό Οικονομικό Χώρο και πρέπει, συνεπώς, να ισχύει γι’ αυτόν. 2013/0442 (COD) Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον περιορισμό των εκπομπών ορισμένων ρύπων στην ατμόσφαιρα από μεσαίου μεγέθους μονάδες καύσης (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[11], Έχοντας υπόψη τη γνώμη της Επιτροπής των Περιφερειών[12], Αποφασίζοντας σύμφωνα με τη συνήθη νομοθετική διαδικασία[13], Εκτιμώντας τα ακόλουθα: (1) Στην απόφαση XXX/XXXX του Ευρωπαϊκού Κοινοβουλίου και του Συμβουλίου[14] (το πρόγραμμα δράσης) αναγνωρίζεται ότι οι εκπομπές ρύπων στην ατμόσφαιρα έχουν μειωθεί σε σημαντικό βαθμό τις τελευταίες δεκαετίες, αλλά ότι, ταυτόχρονα, τα επίπεδα της ατμοσφαιρικής ρύπανσης παραμένουν προβληματικά σε πολλά σημεία της Ευρώπης και οι πολίτες της Ένωσης εξακολουθούν να εκτίθενται σε ατμοσφαιρικές ρυπαντικές ουσίες που ενδέχεται να θέτουν σε κίνδυνο την υγεία και την ευημερία τους. Σύμφωνα με το πρόγραμμα δράσης, τα οικοσυστήματα εξακολουθούν να πλήττονται από υπερβολικές εναποθέσεις αζώτου και θείου που συνδέονται με τις εκπομπές από τις μεταφορές, τις μη αειφόρες γεωργικές πρακτικές και την ηλεκτροπαραγωγή. (2) Προκειμένου να εξασφαλιστεί υγιές περιβάλλον για όλους, το πρόγραμμα δράσης ζητεί να συμπληρωθούν τα μέτρα που λαμβάνονται σε τοπικό επίπεδο με κατάλληλες πολιτικές, τόσο σε εθνικό όσο και σε ενωσιακό επίπεδο. Ειδικότερα, απαιτεί να ενισχυθούν οι προσπάθειες που καταβάλλονται για την επίτευξη πλήρους συμμόρφωσης με τη νομοθεσία της Ένωσης για την ποιότητα του αέρα και να καθοριστούν στρατηγικοί στόχοι και δράσεις πέραν του 2020. (3) Σύμφωνα με επιστημονικές εκτιμήσεις, η μέση απώλεια χρόνου ζωής για τους πολίτες της Ένωσης λόγω της ατμοσφαιρικής ρύπανσης ανέρχεται σε οκτώ μήνες. (4) Οι εκπομπές ρύπων από την καύση καυσίμων σε μεσαίου μεγέθους μονάδες καύσης δεν υπόκεινται γενικά σε ρύθμιση σε ενωσιακό επίπεδο, παρόλο που οι εν λόγω ρύποι συντελούν ολοένα περισσότερο στην ατμοσφαιρική ρύπανση, ιδίως λόγω της αύξησης της χρήσης βιομάζας ως καυσίμου, η οποία αποτελεί απόρροια της πολιτικής για το κλίμα και την ενέργεια. (5) Η καύση καυσίμων σε μικρού μεγέθους μονάδες και συσκευές καύσης μπορεί να καλυφθεί από νομοθετικές πράξεις για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα[15]. Η καύση καυσίμων σε μεγάλου μεγέθους μονάδες καύσης καλύπτεται, από τις 7 Ιανουαρίου 2013, από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου[16], ενώ η οδηγία 2001/80/ΕΚ του Ευρωπαϊκού Κοινοβουλίου και του Συμβουλίου[17] εξακολουθεί να ισχύει, έως τις 31 Δεκεμβρίου 2015, για τις μεγάλου μεγέθους μονάδες καύσης που καλύπτονται από το άρθρο 30 παράγραφος 2 της οδηγίας 2010/75/ΕΕ. (6) Η έκθεση της Επιτροπής της 17ης Μαΐου 2013[18] σχετικά με την επανεξέταση που διενεργήθηκε βάσει του άρθρου 30 παράγραφος 9 και του άρθρου 73 της οδηγίας 2010/75/ΕΕ, καταλήγει στο συμπέρασμα ότι, στην περίπτωση της καύσης καυσίμων σε μεσαίου μεγέθους μονάδες καύσης, έχει καταδειχθεί σαφές δυναμικό οικονομικά αποδοτικής μείωσης των ατμοσφαιρικών εκπομπών. (7) Οι σχετικές με την ατμοσφαιρική ρύπανση διεθνείς υποχρεώσεις που έχει αναλάβει η Ένωση, για μείωση της οξίνισης, του ευτροφισμού και του τροποσφαιρικού όζοντος, καθώς και των εκπομπών αιωρούμενων σωματιδίων, έχουν συμφωνηθεί στο πλαίσιο του πρωτοκόλλου του Γκέτεμποργκ της σύμβασης σχετικά με τη διασυνοριακή ρύπανση της ατμόσφαιρας σε μεγάλη απόσταση, το οποίο τροποποιήθηκε το 2012 με σκοπό την ενίσχυση των υφιστάμενων δεσμεύσεων για μείωση του διοξειδίου του θείου, των οξειδίων του αζώτου, της αμμωνίας και των πτητικών οργανικών ενώσεων, καθώς και την εισαγωγή νέων δεσμεύσεων για μείωση των λεπτών σωματιδίων (PM 2,5), που πρέπει να υλοποιηθούν από το 2020 και μετά. (8) Στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο «Πρόγραμμα "Καθαρός αέρας" για την Ευρώπη»[19] ζητείται η ανάληψη δράσης για τον έλεγχο των εκπομπών ατμοσφαιρικών ρυπαντικών ουσιών από μεσαίου μεγέθους μονάδες καύσης, έτσι ώστε να συμπληρωθεί το ρυθμιστικό πλαίσιο που αφορά τον τομέα της καύσης. Με τη στρατηγική ολοκληρώνεται το πρόγραμμα για τη μείωση της ρύπανσης έως το 2020, που προβλέπεται στην ανακοίνωση της Επιτροπής της 21ης Σεπτεμβρίου 2005 σχετικά με τη θεματική στρατηγική για την ατμοσφαιρική ρύπανση[20], και καθορίζονται στόχοι μείωσης των επιπτώσεων κατά την περίοδο έως το 2030. Για την επίτευξη των στρατηγικών στόχων θα πρέπει να καταρτιστεί ρυθμιστικό πρόγραμμα, συμπεριλαμβανομένων μέτρων για τον έλεγχο των εκπομπών από τις μεσαίου μεγέθους μονάδες καύσης. (9) Η παρούσα οδηγία δεν θα πρέπει να ισχύει για τα συνδεόμενα με την ενέργεια προϊόντα που καλύπτονται από εκτελεστικά μέτρα τα οποία θεσπίζονται σύμφωνα με την οδηγία 2009/125/ΕΚ ή με το κεφάλαιο III ή IV της οδηγίας 2010/75/ΕΕ. Ορισμένες άλλες μονάδες καύσης θα πρέπει επίσης να εξαιρεθούν από το πεδίο εφαρμογής της παρούσας οδηγίας, βάσει των τεχνικών χαρακτηριστικών τους ή της χρήσης τους για συγκεκριμένες δραστηριότητες. (10) Προκειμένου να διασφαλισθεί ο έλεγχος των εκπομπών διοξειδίου του θείου, οξειδίων του αζώτου και αιωρούμενων σωματιδίων στην ατμόσφαιρα, κάθε μεσαίου μεγέθους μονάδα καύσης θα πρέπει να λειτουργεί μόνον εφόσον είναι τουλάχιστον εγγεγραμμένη σε μητρώο από την αρμόδια αρχή, βάσει κοινοποίησης από τον φορέα εκμετάλλευσης. (11) Για τους σκοπούς του ελέγχου των εκπομπών στην ατμόσφαιρα από μεσαίου μεγέθους μονάδες καύσης, θα πρέπει να καθοριστούν στην παρούσα οδηγία οριακές τιμές εκπομπών και απαιτήσεις όσον αφορά την παρακολούθηση. (12) Προκειμένου να παρασχεθεί επαρκής χρόνος για την τεχνική προσαρμογή των υφιστάμενων μεσαίου μεγέθους μονάδων καύσης στις απαιτήσεις της παρούσας οδηγίας, οι οριακές τιμές εκπομπών θα πρέπει να ισχύσουν για τις εν λόγω μονάδες καύσης μετά την παρέλευση καθορισμένου χρονικού διαστήματος από την ημερομηνία εφαρμογής της παρούσας οδηγίας. (13) Σύμφωνα με το άρθρο 193 της Συνθήκης για τη λειτουργία της Ευρωπαϊκής Ένωσης (ΣΛΕΕ), η παρούσα οδηγία δεν εμποδίζει τα κράτη μέλη να διατηρούν σε ισχύ ή να θεσπίζουν αυστηρότερα μέτρα προστασίας, για παράδειγμα για τη συμμόρφωση με τα πρότυπα περιβαλλοντικής ποιότητας. Ειδικότερα, σε ζώνες όπου δεν τηρούνται οι οριακές τιμές ποιότητας του αέρα, θα πρέπει να εφαρμόζονται από τα κράτη μέλη αυστηρότερες οριακές τιμές εκπομπών, οι οποίες θα προωθούν επίσης την οικολογική καινοτομία στην Ένωση, διευκολύνοντας ιδίως την πρόσβαση των μικρών και μεσαίων επιχειρήσεων στην αγορά, όπως οι τιμές αναφοράς που παρατίθενται στο παράρτημα ΙΙΙ της παρούσας οδηγίας. (14) Τα κράτη μέλη θα πρέπει να διασφαλίζουν ότι τόσο ο φορέας εκμετάλλευσης μεσαίου μεγέθους μονάδας καύσης, όσο και η αρμόδια αρχή, λαμβάνουν τα αναγκαία μέτρα σε περίπτωση έλλειψης συμμόρφωσης με την παρούσα οδηγία. (15) Προκειμένου να περιοριστεί η επιβάρυνση των μικρών και μεσαίων επιχειρήσεων στις οποίες λειτουργούν μεσαίου μεγέθους μονάδες καύσης, οι διοικητικές υποχρεώσεις κοινοποίησης, παρακολούθησης και υποβολής εκθέσεων που επιβάλλονται στους φορείς εκμετάλλευσης θα πρέπει να είναι αναλογικές, επιτρέποντας ωστόσο την αποτελεσματική επαλήθευση της συμμόρφωσης από τις αρμόδιες αρχές. (16) Προκειμένου να διασφαλιστεί η συνέπεια και η συνοχή των παρεχόμενων από τα κράτη μέλη πληροφοριών σχετικά με την εφαρμογή της παρούσας οδηγίας και να προαχθεί η ανταλλαγή πληροφοριών μεταξύ των κρατών μελών και της Επιτροπής, η Επιτροπή, επικουρούμενη από τον Ευρωπαϊκό Οργανισμό Περιβάλλοντος, θα πρέπει να εκπονήσει εργαλείο ηλεκτρονικής υποβολής εκθέσεων, το οποίο να είναι επίσης διαθέσιμο για εσωτερική χρήση από τα κράτη μέλη κατά την υποβολή εκθέσεων και τη διαχείριση δεδομένων σε εθνικό επίπεδο. (17) Για λόγους προσαρμογής στην επιστημονική και τεχνική πρόοδο, θα πρέπει να εξουσιοδοτηθεί η Επιτροπή να εκδίδει πράξεις, σύμφωνα με το άρθρο 290 της ΣΛΕΕ, για την προσαρμογή των διατάξεων του παραρτήματος IV που αφορούν την παρακολούθηση των εκπομπών. Είναι ιδιαίτερα σημαντικό να προβαίνει η Επιτροπή στις κατάλληλες διαβουλεύσεις, κατά τις προπαρασκευαστικές της εργασίες, μεταξύ άλλων και σε επίπεδο εμπειρογνωμόνων. Κατά την επεξεργασία και κατάρτιση των κατ’ εξουσιοδότηση πράξεων, η Επιτροπή θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (18) Δεδομένου ότι οι στόχοι της παρούσας οδηγίας, συγκεκριμένα η βελτίωση της ποιότητας του περιβάλλοντος και της ανθρώπινης υγείας, δεν μπορούν να επιτευχθούν επαρκώς από τα κράτη μέλη και, ως εκ τούτου, μπορούν να επιτευχθούν καλύτερα σε ενωσιακό επίπεδο, η Ένωση μπορεί να θεσπίζει μέτρα σύμφωνα με την αρχή της επικουρικότητας, όπως αυτή διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών. (19) Η παρούσα οδηγία σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη των Θεμελιωδών Δικαιωμάτων της Ευρωπαϊκής Ένωσης. Ειδικότερα, η παρούσα οδηγία επιδιώκει τη διασφάλιση της εφαρμογής του άρθρου 37 του Χάρτη σχετικά με την προστασία του περιβάλλοντος. (20) Σύμφωνα με την κοινή πολιτική δήλωση των κρατών μελών και της Επιτροπής, της 28ης Σεπτεμβρίου 2011, σχετικά με τα επεξηγηματικά έγγραφα[21], τα κράτη μέλη ανέλαβαν να συνοδεύουν, στις περιπτώσεις όπου αιτιολογείται, την κοινοποίηση των μέτρων μεταφοράς στο εθνικό δίκαιο με ένα ή περισσότερα έγγραφα στα οποία θα επεξηγείται η σχέση μεταξύ των συστατικών στοιχείων μιας οδηγίας και των αντίστοιχων μερών των πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση τέτοιων εγγράφων είναι δικαιολογημένη, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Αντικείμενο Με την παρούσα οδηγία ορίζονται κανόνες για τον έλεγχο των εκπομπών διοξειδίου του θείου, οξειδίων του αζώτου και αιωρούμενων σωματιδίων στην ατμόσφαιρα από μεσαίου μεγέθους μονάδες καύσης και, κατά συνέπεια, για τη μείωση των ατμοσφαιρικών εκπομπών και των πιθανών κινδύνων που αυτές ενέχουν για την ανθρώπινη υγεία και το περιβάλλον. Άρθρο 2 Πεδίο εφαρμογής 1. Η παρούσα οδηγία ισχύει για τις μονάδες καύσης με ονομαστική θερμική ισχύ ίση ή μεγαλύτερη από 1 MW και μικρότερη από 50 MW (εφεξής «μεσαίου μεγέθους μονάδες καύσης»), ανεξαρτήτως του είδους των χρησιμοποιούμενων καυσίμων. 2. Η παρούσα οδηγία δεν εφαρμόζεται: α) στις μονάδες καύσης που καλύπτονται από το κεφάλαιο III ή IV της οδηγίας 2010/75/ΕΕ· β) στα συνδεόμενα με την ενέργεια προϊόντα που καλύπτονται από εκτελεστικά μέτρα τα οποία θεσπίζονται σύμφωνα με την οδηγία 2009/125/ΕΚ, στις περιπτώσεις όπου οι σχετικές εκτελεστικές πράξεις προβλέπουν οριακές τιμές εκπομπών για τους ρύπους που παρατίθενται στο παράρτημα ΙΙ της παρούσας οδηγίας· γ) στις μονάδες καύσης στις οποίες τα αέρια προϊόντα καύσης χρησιμοποιούνται για την άμεση θέρμανση, ξήρανση ή άλλη κατεργασία αντικειμένων ή υλικών· δ) στις μονάδες μετάκαυσης που προορίζονται για τον καθαρισμό των απαερίων βιομηχανικών διεργασιών με καύση και δεν λειτουργούν ως αυτοτελείς μονάδες καύσης· ε) σε κάθε τεχνική συσκευή που χρησιμοποιείται για την πρόωση οχήματος, πλοίου ή αεροσκάφους· στ) στις μονάδες καύσης που καλύπτονται από εκτελεστικά μέτρα τα οποία θεσπίζονται σύμφωνα με τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου[22], όταν στις σχετικές εκτελεστικές πράξεις καθορίζονται οριακές τιμές εκπομπών για τους ρύπους που περιλαμβάνονται στο παράρτημα ΙΙ της παρούσας οδηγίας. Άρθρο 3 Ορισμοί Για τους σκοπούς της παρούσας οδηγίας, ισχύουν οι εξής ορισμοί: (1) «εκπομπή»: η απόρριψη ουσιών στην ατμόσφαιρα από μονάδα καύσης· (2) «οριακή τιμή εκπομπών»: η επιτρεπόμενη ποσότητα ουσίας που περιέχεται στα απαέρια της μονάδας καύσης, η οποία μπορεί να απορριφθεί στην ατμόσφαιρα κατά τη διάρκεια δεδομένης περιόδου· (3) «οξείδια του αζώτου» (ΝΟx): το οξείδιο και το διοξείδιο του αζώτου, εκφραζόμενα ως διοξείδιο του αζώτου (NO2)· (4) «αιωρούμενα σωματίδια»: σωματίδια κάθε σχήματος, δομής ή πυκνότητας που διασπείρονται στην αέρια φάση στις συνθήκες του σημείου δειγματοληψίας και είναι δυνατόν να συλλεχθούν με διήθηση σε συγκεκριμένες συνθήκες, μετά από αντιπροσωπευτική δειγματοληψία του προς ανάλυση αερίου, και τα οποία παραμένουν στα ανάντη του φίλτρου και πάνω στο φίλτρο μετά από ξήρανση σε συγκεκριμένες συνθήκες· (5) «μονάδα καύσης»: κάθε τεχνική συσκευή εντός της οποίας οξειδώνονται καύσιμα προκειμένου να χρησιμοποιηθεί η εκλυόμενη θερμότητα· (6) «υφιστάμενη μονάδα καύσης»: μονάδα καύσης που τέθηκε σε λειτουργία πριν από την/τις [1 έτος από την ημερομηνία μεταφοράς στο εθνικό δίκαιο]· (7) «νέα μονάδα καύσης»: μονάδα καύσης εκτός των υφιστάμενων μονάδων καύσης· (8) «μηχανή»: αεριοκίνητη μηχανή, ντιζελοκίνητη μηχανή ή μηχανή διπλού καυσίμου· (9) «αεριοκίνητη μηχανή»: μηχανή εσωτερικής καύσης που λειτουργεί σύμφωνα με τον κύκλο Όττο και χρησιμοποιεί για την καύση του καυσίμου επιβαλλόμενη ανάφλεξη· (10) «ντιζελοκίνητη μηχανή»: μηχανή εσωτερικής καύσης που λειτουργεί σύμφωνα με τον κύκλο ντίζελ και χρησιμοποιεί για την καύση του καυσίμου ανάφλεξη συμπίεσης· (11) «μηχανή διπλού καυσίμου»: μηχανή εσωτερικής καύσης που χρησιμοποιεί ανάφλεξη συμπίεσης και λειτουργεί σύμφωνα με τον κύκλο ντίζελ κατά την καύση υγρών καυσίμων και σύμφωνα με τον κύκλο Όττο κατά την καύση αέριων καυσίμων· (12) «αεριοστρόβιλος»: κάθε περιστρεφόμενη μηχανή που μετατρέπει θερμική ενέργεια σε μηχανικό έργο και αποτελείται κυρίως από συμπιεστή, μια θερμική διάταξη όπου το καύσιμο οξειδώνεται για να θερμάνει το φέρον ρευστό και από στρόβιλο· στον ορισμό αυτό περιλαμβάνονται οι αεριοστρόβιλοι τόσο ανοιχτού κύκλου όσο και συνδυασμένου κύκλου και οι αεριοστρόβιλοι σε λειτουργία συμπαραγωγής, με ή χωρίς συμπληρωματική τροφοδότηση· (13) «καύσιμο»: κάθε στερεά, υγρή ή αέρια καύσιμη ύλη· (14) «απόβλητα»: κάθε ουσία ή αντικείμενο που ο κάτοχός του απορρίπτει ή σκοπεύει ή υποχρεούται να απορρίψει· (15) «βιομάζα»: οποιοδήποτε από τα ακόλουθα: α) προϊόντα που αποτελούνται από φυτική ύλη, προερχόμενη από τη γεωργία ή τη δασοκομία, η οποία μπορεί να χρησιμοποιηθεί ως καύσιμο προκειμένου να ανακτηθεί το ενεργειακό της περιεχόμενο· β) τα ακόλουθα απόβλητα: α) φυτικά απόβλητα της γεωργίας και της δασοκομίας, β) φυτικά απόβλητα της βιομηχανίας τροφίμων, εφόσον ανακτάται η εκλυόμενη θερμότητα, γ) ινώδη φυτικά απόβλητα από την παραγωγή παρθένου χαρτοπολτού και την παραγωγή χαρτιού από χαρτοπολτό, εφόσον υποβάλλονται σε συναποτέφρωση στον τόπο παραγωγής και ανακτάται η εκλυόμενη θερμότητα, δ) απόβλητα φελλού, ε) απόβλητα ξύλου εκτός από τα απόβλητα ξύλου που ενδέχεται να περιέχουν αλογονούχες οργανικές ενώσεις ή βαρέα μέταλλα ως αποτέλεσμα επεξεργασίας με συντηρητικά ξύλου ή επίστρωσης και στα οποία περιλαμβάνονται ιδίως απόβλητα ξύλου προερχόμενα από οικοδομές και κατεδαφίσεις· (16) «ώρες λειτουργίας»: ο χρόνος, εκφραζόμενος σε ώρες, κατά τη διάρκεια του οποίου σημειώνονται εκπομπές στην ατμόσφαιρα από μονάδα καύσης· (17) «φορέας εκμετάλλευσης»: κάθε φυσικό ή νομικό πρόσωπο το οποίο εκμεταλλεύεται ή ελέγχει τη μονάδα καύσης, ή, αν αυτό προβλέπεται από την εθνική νομοθεσία, στο οποίο έχει εκχωρηθεί αποφασιστική οικονομική εξουσία επί της τεχνικής λειτουργίας της εν λόγω μονάδας· (18) «οριακή τιμή»: επίπεδο το οποίο καθορίζεται βάσει επιστημονικών γνώσεων, με σκοπό να αποφεύγονται, να προλαμβάνονται ή να μειώνονται οι επιβλαβείς επιπτώσεις στην ανθρώπινη υγεία ή/και στο σύνολο του περιβάλλοντος. Το επίπεδο αυτό πρέπει να επιτευχθεί εντός δεδομένης προθεσμίας χωρίς εν συνεχεία υπερβάσεις, όπως προβλέπεται στην οδηγία 2008/50/ΕΚ του Ευρωπαϊκού Κοινοβουλίου και του Συμβουλίου[23]· (19) «ζώνη»: τμήμα του εδάφους κράτους μέλους που οριοθετείται από αυτό το κράτος μέλος για λόγους εκτίμησης και διαχείρισης της ποιότητας του αέρα, όπως προβλέπεται στην οδηγία 2008/50/ΕΚ. Άρθρο 4 Εγγραφή σε μητρώο 1. Τα κράτη μέλη λαμβάνουν τα αναγκαία μέτρα ώστε να διασφαλίσουν ότι μεσαίου μεγέθους μονάδες καύσης λειτουργούν μόνον εφόσον είναι εγγεγραμμένες σε μητρώο από την αρμόδια αρχή. 2. Η διαδικασία εγγραφής σε μητρώο περιλαμβάνει τουλάχιστον κοινοποίηση, από τον φορέα εκμετάλλευσης προς την αρμόδια αρχή, της λειτουργίας ή της σκοπούμενης λειτουργίας μονάδας καύσης μεσαίου μεγέθους. 3. Για κάθε μεσαίου μεγέθους μονάδα καύσης, η κοινοποίηση από τον φορέα εκμετάλλευσης περιλαμβάνει τουλάχιστον τις πληροφορίες που αναφέρονται στο παράρτημα Ι. 4. Η αρμόδια αρχή εγγράφει σε μητρώο τη μεσαίου μεγέθους μονάδα καύσης εντός μηνός από την κοινοποίηση από τον φορέα εκμετάλλευσης και τον ενημερώνει σχετικά. 5. Οι υφιστάμενες μεσαίου μεγέθους μονάδες καύσης επιτρέπεται να απαλλαγούν από την υποχρέωση κοινοποίησης που αναφέρεται στην παράγραφο 2, υπό την προϋπόθεση ότι όλες οι πληροφορίες που αναφέρονται στην παράγραφο 3 έχουν τεθεί στη διάθεση των αρμόδιων αρχών. Οι εν λόγω μονάδες καύσης εγγράφονται σε μητρώο έως την/τις [δεκατρείς μήνες από την ημερομηνία μεταφοράς στο εθνικό δίκαιο]. 6. Για κάθε μεσαίου μεγέθους μονάδα καύσης, το μητρώο που τηρούν οι αρμόδιες αρχές περιλαμβάνει τουλάχιστον τις πληροφορίες που απαριθμούνται στο παράρτημα I, καθώς και κάθε πληροφορία που λαμβάνεται μέσω της επαλήθευσης των αποτελεσμάτων της παρακολούθησης ή άλλων ελέγχων συμμόρφωσης που αναφέρονται στα άρθρα 7 και 8. Άρθρο 5 Οριακές τιμές εκπομπών 1. Με την επιφύλαξη των διατάξεων του κεφαλαίου II της οδηγίας 2010/75/ΕΕ, κατά περίπτωση, για μεμονωμένες μεσαίου μεγέθους μονάδες καύσης ισχύουν οι οριακές τιμές εκπομπών που καθορίζονται στο παράρτημα II. 2. Από την 1η Ιανουαρίου 2025, οι εκπομπές διοξειδίου του θείου, οξειδίων του αζώτου και αιωτούμενων σωματιδίων στην ατμόσφαιρα από υφιστάμενη μεσαίου μεγέθους μονάδα καύσης με ονομαστική θερμική ισχύ άνω των 5 MW δεν υπερβαίνουν τις οριακές τιμές εκπομπών που καθορίζονται στο παράρτημα II μέρος 1. Από την 1η Ιανουαρίου 2030, οι εκπομπές διοξειδίου του θείου, οξειδίων του αζώτου και αιωτούμενων σωματιδίων στην ατμόσφαιρα από υφιστάμενη μεσαίου μεγέθους μονάδα καύσης με ονομαστική θερμική ισχύ 5 MW ή μικρότερη δεν υπερβαίνουν τις οριακές τιμές εκπομπών που καθορίζονται στο παράρτημα II μέρος 1. Τα κράτη μέλη μπορούν να απαλλάσσουν τις υφιστάμενες μεσαίου μεγέθους μονάδες καύσης που σημειώνουν έως 500 ώρες λειτουργίας ετησίως από την υποχρέωση συμμόρφωσης με τις οριακές τιμές εκπομπών που καθορίζονται στο παράρτημα ΙΙ μέρος 1. Στην περίπτωση αυτή, για τις μονάδες που τροφοδοτούνται με στερεά καύσιμα, ισχύει οριακή τιμή εκπομπών αιωρούμενων σωματιδίων 200 mg/Nm³. 3. Από την/τις [1 έτος από την ημερομηνία μεταφοράς στο εθνικό δίκαιο], οι εκπομπές διοξειδίου του θείου, οξειδίων του αζώτου και αιωρούμενων σωματιδίων στην ατμόσφαιρα από νέα μεσαίου μεγέθους μονάδα καύσης δεν υπερβαίνουν τις οριακές τιμές εκπομπών που καθορίζονται στο παράρτημα II μέρος 2. Τα κράτη μέλη μπορούν να απαλλάσσουν τις νέες μεσαίου μεγέθους μονάδες καύσης που σημειώνουν έως 500 ώρες λειτουργίας ετησίως από την υποχρέωση συμμόρφωσης με τις οριακές τιμές εκπομπών που καθορίζονται στο παράρτημα ΙΙ μέρος 2. Στην περίπτωση αυτή, για τις μονάδες που τροφοδοτούνται με στερεά καύσιμα, ισχύει οριακή τιμή εκπομπών αιωρούμενων σωματιδίων 100 mg/Nm³. 4. Σε ζώνες όπου δεν τηρούνται οι οριακές τιμές της ΕΕ για την ποιότητα του αέρα, οι οποίες προβλέπονται στην οδηγία 2008/50/ΕΚ, τα κράτη μέλη εφαρμόζουν, για μεμονωμένες μεσαίου μεγέθους μονάδες καύσης στις εν λόγω ζώνες, οριακές τιμές εκπομπών που βασίζονται στις τιμές αναφοράς του παραρτήματος III ή σε αυστηρότερες τιμές που έχουν θεσπιστεί από τα κράτη μέλη, εκτός εάν καταδειχθεί στην Επιτροπή ότι η εφαρμογή των εν λόγω οριακών τιμών εκπομπών θα συνεπαγόταν δυσανάλογο κόστος και ότι στα σχέδια για την ποιότητα του αέρα που απαιτούνται βάσει του άρθρου 23 της οδηγίας 2008/50/ΕΚ έχουν συμπεριληφθεί άλλα μέτρα που διασφαλίζουν τη συμμόρφωση με τις οριακές τιμές για την ποιότητα του αέρα. 5. Η Επιτροπή οργανώνει ανταλλαγή πληροφοριών με τα κράτη μέλη και τα ενδιαφερόμενα μέρη σχετικά με τις τιμές αναφοράς για τις αυστηρότερες οριακές τιμές εκπομπών που αναφέρονται στην παράγραφο 4. 6. Η αρμόδια αρχή μπορεί να εγκρίνει παρέκκλιση, για μέγιστο διάστημα έξι μηνών, από την υποχρέωση τήρησης των οριακών τιμών εκπομπών που προβλέπονται στις παραγράφους 2 και 3 για το διοξείδιο του θείου, όσον αφορά μεσαίου μεγέθους μονάδες καύσης οι οποίες χρησιμοποιούν κανονικά καύσιμο χαμηλής περιεκτικότητας σε θείο, όταν ο φορέας εκμετάλλευσης δεν είναι σε θέση να τηρήσει τις εν λόγω οριακές τιμές λόγω διακοπής του εφοδιασμού με καύσιμο χαμηλής περιεκτικότητας σε θείο η οποία οφείλεται σε σοβαρή έλλειψη. Τα κράτη μέλη ενημερώνουν αμέσως την Επιτροπή σχετικά με κάθε παρέκκλιση που εγκρίνεται βάσει του πρώτου εδαφίου. 7. Η αρμόδια αρχή μπορεί να εγκρίνει παρέκκλιση από την υποχρέωση τήρησης των οριακών τιμών εκπομπών που προβλέπονται στις παραγράφους 2 και 3, σε περιπτώσεις όπου μια μεσαίου μεγέθους μονάδα καύσης η οποία χρησιμοποιεί μόνο αέριο καύσιμο αναγκάζεται, κατ’ εξαίρεση, να χρησιμοποιήσει άλλα καύσιμα λόγω αιφνίδιας διακοπής του εφοδιασμού της με αέριο και, για τον λόγο αυτό, πρέπει να εξοπλιστεί με δευτεροβάθμιο εξοπλισμό μείωσης των εκπομπών. Το διάστημα για το οποίο εγκρίνεται η εν λόγω παρέκκλιση δεν υπερβαίνει τις 10 ημέρες εκτός εάν ο φορέας εκμετάλλευσης καταδείξει στην αρμόδια αρχή ότι δικαιολογείται μεγαλύτερο χρονικό διάστημα. Τα κράτη μέλη ενημερώνουν αμέσως την Επιτροπή σχετικά με κάθε παρέκκλιση που εγκρίνεται βάσει του πρώτου εδαφίου. 8. Όταν μεσαίου μεγέθους μονάδα καύσης χρησιμοποιεί ταυτόχρονα δύο ή περισσότερα καύσιμα, η οριακή τιμή εκπομπών για κάθε ρύπο υπολογίζεται με τις ακόλουθες ενέργειες: α) λήψη της καθοριζόμενης στο παράρτημα ΙΙ οριακής τιμής εκπομπών, για κάθε επιμέρους καύσιμο· β) προσδιορισμός της σταθμισμένης ως προς το καύσιμο οριακής τιμής εκπομπών, η οποία προκύπτει με πολλαπλασιασμό καθεμιάς από τις επιμέρους οριακές τιμές που αναφέρονται στο στοιχείο α) επί τη θερμική ισχύ κάθε καυσίμου και διαίρεση του γινομένου διά του αθροίσματος της θερμικής ισχύος όλων των καυσίμων· γ) πρόσθεση των σταθμισμένων ως προς το καύσιμο οριακών τιμών εκπομπών. Άρθρο 6 Παρακολούθηση των εκπομπών και της λειτουργίας του εξοπλισμού μείωσης των εκπομπών 1. Τα κράτη μέλη διασφαλίζουν ότι οι φορείς εκμετάλλευσης παρακολουθούν τις εκπομπές τουλάχιστον σύμφωνα με το παράρτημα IV. 2. Για τις μεσαίου μεγέθους μονάδες καύσης που χρησιμοποιούν περισσότερα του ενός καύσιμα, η παρακολούθηση των εκπομπών διενεργείται κατά την τροφοδότηση με το καύσιμο ή μείγμα καυσίμων που είναι πιθανόν να έχει ως αποτέλεσμα το υψηλότερο επίπεδο εκπομπών και κατά τη διάρκεια περιόδου που αντιπροσωπεύει τις κανονικές συνθήκες λειτουργίας. 3. Όλα τα αποτελέσματα της παρακολούθησης καταγράφονται, υποβάλλονται σε επεξεργασία και παρουσιάζονται κατά τρόπο ώστε να επιτρέπουν στην αρμόδια αρχή να επαληθεύει τη συμμόρφωση με τις οριακές τιμές εκπομπών. 4. Για τις μεσαίου μεγέθους μονάδες καύσης που χρησιμοποιούν δευτεροβάθμιο εξοπλισμό μείωσης των εκπομπών προκειμένου να συμμορφωθούν με τις οριακές τιμές εκπομπών, η αποτελεσματική λειτουργία του εν λόγω εξοπλισμού παρακολουθείται συνεχώς και τα αποτελέσματα της παρακολούθησης καταγράφονται. Άρθρο 7 Έλεγχος συμμόρφωσης 1. Τα κράτη μέλη θεσπίζουν σύστημα περιβαλλοντικών επιθεωρήσεων των μεσαίου μεγέθους μονάδων καύσης ή εφαρμόζουν άλλα μέτρα για τον έλεγχο της συμμόρφωσης με τις απαιτήσεις της παρούσας οδηγίας. 2. Οι φορείς εκμετάλλευσης των μεσαίου μεγέθους μονάδων καύσης παρέχουν στους αντιπροσώπους της αρμόδιας αρχής κάθε αναγκαία συνδρομή για τη διενέργεια των επιθεωρήσεων και των επιτόπιων επισκέψεων, τη δειγματοληψία και τη συλλογή των στοιχείων που απαιτούνται για την εκτέλεση των καθηκόντων τους, για τους σκοπούς της παρούσας οδηγίας. 3. Τα κράτη μέλη λαμβάνουν τα αναγκαία μέτρα για να διασφαλίσουν ότι οι περίοδοι έναρξης και διακοπής λειτουργίας των μεσαίου μεγέθους μονάδων καύσης και τυχόν δυσλειτουργίες είναι όσο το δυνατόν συντομότερες. Σε περίπτωση δυσλειτουργίας ή βλάβης του δυετεροβάθμιου εξοπλισμού μείωσης των εκπομπών, ο φορέας εκμετάλλευσης ενημερώνει αμέσως την αρμόδια αρχή. 4. Σε περίπτωση έλλειψης συμμόρφωσης, τα κράτη μέλη διασφαλίζουν ότι: α) ο φορέας εκμετάλλευσης ενημερώνει αμέσως την αρμόδια αρχή· β) ο φορέας εκμετάλλευσης λαμβάνει αμέσως τα απαιτούμενα μέτρα για την αποκατάσταση της συμμόρφωσης το συντομότερο δυνατόν· γ) η αρμόδια αρχή απαιτεί από τον φορέα εκμετάλλευσης να λάβει κατάλληλα συμπληρωματικά μέτρα, τα οποία η αρμόδια αρχή θεωρεί αναγκαία για την αποκατάσταση της συμμόρφωσης. Εάν δεν είναι εφικτή η αποκατάσταση της συμμόρφωσης, η αρμόδια αρχή αναστέλλει τη λειτουργία της μονάδας καύσης και τη διαγράφει από το μητρώο. Άρθρο 8 Επαλήθευση των αποτελεσμάτων της παρακολούθησης 1. Τα κράτη μέλη εξασφαλίζουν ότι καμία έγκυρη τιμή εκπομπών που παρακολουθούνται σύμφωνα με το παράρτημα IV δεν υπερβαίνει τις οριακές τιμές εκπομπών που καθορίζονται στο παράρτημα ΙΙ. 2. Ο φορέας εκμετάλλευσης μεσαίου μεγέθους μονάδας καύσης διατηρεί τα ακόλουθα: α) με την επιφύλαξη του άρθρου 4 παράγραφος 5, το αποδεικτικό κοινοποίησης στην αρμόδια αρχή· β) το αποδεικτικό εγγραφής στο μητρώο από την αρμόδια αρχή· γ) τα αποτελέσματα της παρακολούθησης που αναφέρονται στο άρθρο 6 παράγραφοι 3 και 4· δ) κατά περίπτωση, το αρχείο των ωρών λειτουργίας που αναφέρονται στο άρθρο 5 παράγραφος 2 δεύτερο εδάφιο· ε) αρχείο των καυσίμων που χρησιμοποιήθηκαν στη μονάδα και τυχόν δυσλειτουργιών ή βλαβών του δευτεροβάθμιου εξοπλισμού μείωσης των εκπομπών. 3. Τα δεδομένα που αναφέρονται στην παράγραφο 2 διατηρούνται για διάστημα τουλάχιστον δέκα ετών. 4. Τα δεδομένα που αναφέρονται στην παράγραφο 2 διατίθενται στην αρμόδια αρχή, κατόπιν αιτήματος, για την επαλήθευση της συμμόρφωσης με τις απαιτήσεις της παρούσας οδηγίας. Άρθρο 9 Αλλαγές στις μεσαίου μεγέθους μονάδες καύσης 1. Ο φορέας εκμετάλλευσης κοινοποιεί στην αρμόδια αρχή τυχόν προγραμματισμένες αλλαγές στη μεσαίου μεγέθους μονάδα καύσης που ενδέχεται να επηρεάσουν τις εφαρμοστέες οριακές τιμές εκπομπών. Η κοινοποίηση αυτή πραγματοποιείται τουλάχιστον ένα μήνα πριν από την αλλαγή. 2. Κατόπιν κοινοποίησης από τον φορέα εκμετάλλευσης σύμφωνα με την παράγραφο 1, η αρμόδια αρχή καταχωρίζει κάθε αλλαγή αυτού του είδους εντός προθεσμίας ενός μήνα. Άρθρο 10 Πρόσβαση σε πληροφορίες Με την επιφύλαξη της οδηγίας 2003/4/ΕΚ του Ευρωπαϊκού Κοινοβουλίου και του Συμβουλίου[24], η αρμόδια αρχή δημοσιοποιεί, μεταξύ άλλων και μέσω του Διαδικτύου, το μητρώο των μεσαίου μεγέθους μονάδων καύσης. Άρθρο 11 Αρμόδιες αρχές Τα κράτη μέλη ορίζουν τις αρμόδιες αρχές που φέρουν την ευθύνη για την εκπλήρωση των υποχρεώσεων που απορρέουν από την παρούσα οδηγία. Άρθρο 12 Υποβολή εκθέσεων 1. Τα κράτη μέλη υποβάλλουν στην Επιτροπή, έως την/τις [2 έτη από την ημερομηνία μεταφοράς στο εθνικό δίκαιο], σύνοψη των δεδομένων που αναφέρονται στο παράρτημα I, συνοδευόμενη από εκτίμηση των συνολικών ετήσιων εκπομπών διοξειδίου του θείου, οξειδίων του αζώτου και αιωρούμενων σωματιδίων που προέρχονται από τις εν λόγω μονάδες, ανά είδος καυσίμων και κατηγορία δυναμικότητας. 2. Τα κράτη μέλη διαβιβάζουν στην Επιτροπή δεύτερη και τρίτη έκθεση, οι οποίες περιέχουν επικαιροποιημένη μορφή των δεδομένων που αναφέρονται στην παράγραφο 1, έως την 1η Οκτωβρίου 2026 και την 1η Οκτωβρίου 2031, αντίστοιχα. Οι εκθέσεις που συντάσσονται βάσει του πρώτου εδαφίου περιέχει ποιοτικά και ποσοτικά στοιχεία σχετικά με την εφαρμογή της παρούσας οδηγίας, τυχόν μέτρα που ελήφθησαν για την επαλήθευση της συμμόρφωσης της λειτουργίας των μεσαίου μεγέθους μονάδων καύσης με την παρούσα οδηγία και τυχόν μέτρα επιβολής που ελήφθησαν για τους σκοπούς αυτής. 3. Για τους σκοπούς της υποβολής εκθέσεων που αναφέρεται στις παραγράφους 1 και 2, η Επιτροπή θέτει στη διάθεση των κρατών μελών εργαλείο ηλεκτρονικής υποβολής εκθέσεων. 4. Εντός δώδεκα μηνών από τη λήψη των εκθέσεων από τα κράτη μέλη σύμφωνα με τις παραγράφους 1 και 2, η Επιτροπή υποβάλλει συνοπτική έκθεση στο Ευρωπαϊκό Κοινοβούλιο και στο Συμβούλιο, λαμβάνοντας υπόψη τις πληροφορίες που έχουν παρασχεθεί σύμφωνα με το άρθρο 5 παράγραφοι 6 και 7 και το άρθρο 10. 5. Η δεύτερη συνοπτική έκθεση της Επιτροπής περιλαμβάνει ανασκόπηση της εφαρμογής της παρούσας οδηγίας, με ιδιαίτερη προσοχή στην ανάγκη θέσπισης των τιμών αναφοράς που καθορίζονται στο παράρτημα ΙΙΙ ως οριακών τιμών εκπομπών με ισχύ στο σύνολο της Ένωσης, και συνοδεύεται, κατά περίπτωση, από νομοθετική πρόταση. 6. Η Επιτροπή επικουρείται από τον Ευρωπαϊκό Οργανισμό Περιβάλλοντος κατά την εκτέλεση των καθηκόντων της βάσει των παραγράφων 3 έως 5. Άρθρο 13 Τροποποίηση των παραρτημάτων Εξουσιοδοτείται η Επιτροπή να εκδίδει κατ’ εξουσιοδότηση πράξεις σύμφωνα με το άρθρο 14 για την προσαρμογή του παραρτήματος ΙV στην τεχνική και επιστημονική πρόοδο. Άρθρο 14 Άσκηση των ανατιθέμενων αρμοδιοτήτων 1. Η αρμοδιότητα έκδοσης κατ’ εξουσιοδότηση πράξεων ανατίθεται στην Επιτροπή υπό τους όρους του παρόντος άρθρου. 2. Η αρμοδιότητα έκδοσης κατ’ εξουσιοδότηση πράξεων που αναφέρεται στο άρθρο 13 ανατίθεται στην Επιτροπή για περίοδο πέντε ετών από [την ημερομηνία έναρξης ισχύος]. Η Επιτροπή συντάσσει έκθεση σχετικά με την εξουσιοδότηση, το αργότερο εννέα μήνες πριν από τη λήξη της πενταετούς περιόδου. Η εξουσιοδότηση παρατείνεται σιωπηρά για περιόδους ίσης διάρκειας, εκτός εάν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις το αργότερο τέσσερις μήνες πριν από τη λήξη της κάθε περιόδου. 3. Η εξουσιοδότηση που αναφέρεται στο άρθρο 13 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης επιφέρει τη λήξη της εξουσιοδότησης που προσδιορίζεται σε αυτήν. Η ανάκληση αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται στην απόφαση. Δεν θίγει την εγκυρότητα τυχόν κατ’ εξουσιοδότηση πράξεων που ισχύουν ήδη. 4. Μόλις η Επιτροπή εκδώσει κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 5. Κατ’ εξουσιοδότηση πράξη που εκδίδεται σύμφωνα με το άρθρο 13 αρχίζει να ισχύει μόνον εφόσον δεν διατυπωθούν αντιρρήσεις ούτε από το Ευρωπαϊκό Κοινοβούλιο ούτε από το Συμβούλιο εντός προθεσμίας δύο μηνών από την κοινοποίηση της εν λόγω πράξης στο Ευρωπαϊκό Κοινοβούλιο και στο Συμβούλιο ή εάν, πριν από τη λήξη της προθεσμίας αυτής, τόσο το Ευρωπαϊκό Κοινοβούλιο όσο και το Συμβούλιο ενημερώσουν την Επιτροπή ότι δεν πρόκειται να προβάλουν αντιρρήσεις. Η προθεσμία αυτή παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 15 Κυρώσεις Τα κράτη μέλη ορίζουν τους κανόνες για τις κυρώσεις που επιβάλλονται σε περίπτωση παράβασης των εθνικών διατάξεων οι οποίες θεσπίζονται δυνάμει της παρούσας οδηγίας και λαμβάνουν όλα τα αναγκαία μέτρα για να διασφαλίσουν την εφαρμογή τους. Οι προβλεπόμενες κυρώσεις είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις σχετικές διατάξεις στην Επιτροπή το αργότερο [την ημερομηνία μεταφοράς στο εθνικό δίκαιο] και την ενημερώνουν χωρίς καθυστέρηση για κάθε μεταγενέστερη τροποποίησή τους. Άρθρο 16 Μεταφορά στο εθνικό δίκαιο 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την/στις [1,5 έτη από την έναρξη ισχύος της]. Ανακοινώνουν αμέσως στην Επιτροπή το κείμενο των εν λόγω διατάξεων. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 17 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 18 Αποδέκτες Η παρούσα οδηγία απευθύνεται στα κράτη μέλη. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] COM(2012) 710 final [μετά την έκδοση: ΕΕ L της , σ. .]. [2] COM(2013) xxx final. [3] ΕΕ L 285 της 31.10.2009, σ. 10. [4] ΕΕ L 334 της 17.12.2010, σ. 17. [5] ΕΕ L 309 της 27.11.2001, σ. 1. [6] Ανακοίνωση της Επιτροπής «Ευρώπη 2020 - Στρατηγική για έξυπνη, διατηρήσιμη και χωρίς αποκλεισμούς ανάπτυξη», COM(2010) 2020 τελικό της 3.3.2010. [7] Ανακοίνωση της Επιτροπής με τίτλο «Προτεραιότητα στις μικρές επιχειρήσεις - Μια "Small Business Act" για την Ευρώπη», COM(2008) 394 τελικό της 25.6.2008. [8] http://ec.europa.eu/environment/air/review_air_policy.htm [9] Πρωτόκολλο της Σύμβασης της Οικονομικής Επιτροπής των Ηνωμένων Εθνών για την Ευρώπη (UNECE) σχετικά με τη διασυνοριακή ρύπανση της ατμόσφαιρας σε μεγάλη απόσταση, το οποίο αφορά τη μείωση της οξίνισης, του ευτροφισμού και του τροποσφαιρικού όζοντος (1999). [10] ΕΕ L 41 της 14.2.2003, σ. 26. [11] ΕΕ C της , σ. . [12] ΕΕ C της , σ. . [13] Θέση του Ευρωπαϊκού Κοινοβουλίου της xx/xx/xxxx (ΕΕ C …, σ. …) και θέση του Συμβουλίου σε πρώτη ανάγνωση της xx/xx/xxxx (ΕΕ C …, σ. …). Θέση του Ευρωπαϊκού Κοινοβουλίου της xx/xx/xxxx (ΕΕ C …, σ. …) και απόφαση του Συμβουλίου της xx/xx/xxxx. [14] Απόφαση XXX/XXXX του Ευρωπαϊκού Κοινοβουλίου και του Συμβουλίου της … … … σχετικά με γενικό ενωσιακό πρόγραμμα δράσης για το περιβάλλον έως το 2020 «Ευημερία εντός των ορίων του πλανήτη μας» (ΕΕ L… της… … … , σ…). [15] Οδηγία 2009/125/ΕΚ του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ.10). [16] Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου της 24ης Νοεμβρίου 2010 περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ.17). [17] Οδηγία 2001/80/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2001 για τον περιορισμό των εκπομπών στην ατμόσφαιρα ορισμένων ρύπων (ΕΕ L 309 της 27.11.2001, σ. 1). [18] COM(2013) 286 final. [19] COM(2013) xxx final [20] COM(2005) 446 τελικό. [21] ΕΕ C 369 της 17.12.2011, σ. 14. [22] Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (ΕΕ L 300 της 14.11.2009, σ. 1). [23] Οδηγία 2008/50/ΕΚ του Ευρωπαϊκού Κοινοβουλίου και του Συμβουλίου της 21ης Μαΐου 2008 για την ποιότητα του ατμοσφαιρικού αέρα και καθαρότερο αέρα για την Ευρώπη (ΕΕ L 152 της 11.6.2008, σ. 1). [24] Οδηγία 2003/4/ΕΚ του Ευρωπαϊκού Κοινοβουλίου και του Συμβουλίου της 28ης Ιανουαρίου 2003 για την πρόσβαση του κοινού σε περιβαλλοντικές πληροφορίες (ΕΕ L 41 της 14.2.2003, σ. 26). ΠΑΡΑΡΤΗΜΑΤΑ της πρότασης για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον περιορισμό των εκπομπών ορισμένων ρύπων στην ατμόσφαιρα από μεσαίου μεγέθους μονάδες καύσης ΠΑΡΑΡΤΗΜΑ I Πληροφορίες που πρέπει να κοινοποιούνται από τον φορέα εκμετάλλευσης στην αρμόδια αρχή 1. Ονομαστική θερμική ισχύς (MW) της μεσαίου μεγέθους μονάδας καύσης. 2. Είδος της μεσαίου μεγέθους μονάδας καύσης. 3. Είδος και αναλογία των χρησιμοποιούμενων καυσίμων, σύμφωνα με τις κατηγορίες καυσίμων που προβλέπονται στο παράρτημα ΙΙ. 4. Ημερομηνία έναρξης λειτουργίας της μεσαίου μεγέθους μονάδας καύσης. 5. Τομέας δραστηριότητας της μεσαίου μεγέθους μονάδας καύσης ή της εγκατάστασης στην οποία αυτή χρησιμοποιείται (κωδικός NACE). 6. Προβλεπόμενος αριθμός ωρών λειτουργίας της μεσαίου μεγέθους μονάδας καύσης και μέσο φορτίο κατά τη χρήση της. 7. Εφαρμοστέες οριακές τιμές εκπομπών και δήλωση, υπογεγραμμένη από τον φορέα εκμετάλλευσης, στην οποία βεβαιώνεται ότι από την αντίστοιχη ημερομηνία που προβλέπεται στο άρθρο 5 η μονάδα καύσης λειτουργεί τηρώντας τις εν λόγω τιμές. 8. Σε περίπτωση χρήσης των διατάξεων του άρθρου 5 παράγραφος 2 δεύτερο εδάφιο, δήλωση υπογεγραμμένη από τον φορέα εκμετάλλευσης, στην οποία βεβαιώνεται ότι η λειτουργία της μονάδας καύσης δεν υπερβαίνει τις 300 ώρες ετησίως. 9. Επωνυμία και έδρα του φορέα εκμετάλλευσης και, σε περίπτωση σταθερών μεσαίου μεγέθους μονάδων καύσης, διεύθυνση της θέσης τους. ΠΑΡΑΡΤΗΜΑ II Οριακές τιμές εκπομπών, αναφερόμενες στο άρθρο 5 παράγραφος 1 Όλες οι οριακές τιμές εκπομπών που αναφέρονται στο παρόν παράρτημα ορίζονται σε θερμοκρασία 273,15 K και πίεση 101,3 kPa, με διόρθωση ως προς την περιεκτικότητα των απαερίων σε υδρατμούς και με τυπική περιεκτικότητα σε O2 6 % για τις μονάδες καύσης που χρησιμοποιούν στερεά καύσιμα, 3 % για τις μονάδες καύσης που δεν είναι μηχανές ούτε αεριοστρόβιλοι και τροφοδοτούνται με υγρά και αέρια καύσιμα και 15 % για τις μηχανές και τους αεριοστρόβιλους. Μέρος 1 Οριακές τιμές εκπομπών για τις υφιστάμενες μεσαίου μεγέθους μονάδες καύσης 1. Οριακές τιμές εκπομπών (mg/Nm³) για μεσαίου μεγέθους μονάδες καύσης εκτός των μηχανών και των αεριοστρόβιλων Ρύπος || Στερεή βιομάζα || Άλλα στερεά καύσιμα || Υγρά καύσιμα εκτός του βαρέος μαζούτ || Βαρύ μαζούτ || Φυσικό αέριο || Αέρια καύσιμα εκτός του φυσικού αερίου SO2 || 200 || 400 || 170 || 350 || - || 35 NOX || 650 || 650 || 200 || 650 || 200 || 250 Αιωρούμενα σωματίδια || 30(1) || 30 || 30 || 30 || - || - (1) 45 mg/Nm3 για τις μονάδες ονομαστικής θερμικής ισχύος 5 MW ή μικρότερης 2. Οριακές τιμές εκπομπών (mg/Nm³) για μηχανές και αεριοστρόβιλους Ρύπος || Είδος εγκατάστασης || Υγρά καύσιμα || Φυσικό αέριο || Αέρια καύσιμα εκτός του φυσικού αερίου SO2 || Μηχανές και αεριοστρόβιλοι || 60 || - || 15 NOX || Μηχανές || 190 (1) || 190 (2) || 190 (2) Αεριοστρόβιλοι (3) || 200 || 150 || 200 Αιωρούμενα σωματίδια || Μηχανές και αεριοστρόβιλοι || 10 || - || - (1) 1850 mg/Nm³ στις ακόλουθες περιπτώσεις: i) για ντιζελοκίνητες μηχανές, η κατασκευή των οποίων άρχισε πριν από τις 18 Μαΐου 2006· ii) για μηχανές διπλού καυσίμου κατά τη λειτουργία με το υγρό καύσιμο (2) 380 mg/Nm³ για μηχανές διπλού καυσίμου κατά τη λειτουργία με το αέριο καύσιμο (3) Οι οριακές τιμές εκπομπών ισχύουν μόνο για φορτίο άνω του 70 %. Μέρος 2 Οριακές τιμές εκπομπών για τις νέες μεσαίου μεγέθους μονάδες καύσης 1. Οριακές τιμές εκπομπών (mg/Nm³) για μεσαίου μεγέθους μονάδες καύσης εκτός των μηχανών και των αεριοστρόβιλων Ρύπος || Στερεή βιομάζα || Άλλα στερεά καύσιμα || Υγρά καύσιμα εκτός του βαρέος μαζούτ || Βαρύ μαζούτ || Φυσικό αέριο || Αέρια καύσιμα εκτός του φυσικού αερίου SO2 || 200 || 400 || 170 || 350 || - || 35 NOX || 300 || 300 || 200 || 300 || 100 || 200 Αιωρούμενα σωματίδια || 20(1) || 20 || 20 || 20 || - || - (1) 25 mg/Nm3 για τις μονάδες ονομαστικής θερμικής ισχύος 5 MW ή μικρότερης 2. Οριακές τιμές εκπομπών (mg/Nm³) για μηχανές και αεριοστρόβιλους Ρύπος || Είδος εγκατάστασης || Υγρά καύσιμα || Φυσικό αέριο || Αέρια καύσιμα εκτός του φυσικού αερίου SO2 || Μηχανές και αεριοστρόβιλοι || 60 || - || 15 NOX || Μηχανές || 190 (1) || 95 (2) || 190 Αεριοστρόβιλοι (3) || 75 || 50 || 75 Αιωρούμενα σωματίδια || Μηχανές και αεριοστρόβιλοι || 10 || - || - (1) 225 mg/Nm³ για μηχανές διπλού καυσίμου κατά τη λειτουργία με το υγρό καύσιμο (2) 190 mg/Nm³ για μηχανές διπλού καυσίμου κατά τη λειτουργία με το αέριο καύσιμο (3) Οι οριακές τιμές εκπομπών ισχύουν μόνο για φορτίο άνω του 70 %. ΠΑΡΑΡΤΗΜΑ III Τιμές αναφοράς για τις αυστηρότερες οριακές τιμές εκπομπών, αναφερόμενες στο άρθρο 5 παράγραφος 4 Όλες οι οριακές τιμές εκπομπών που αναφέρονται στο παρόν παράρτημα ορίζονται σε θερμοκρασία 273,15 K και πίεση 101,3 kPa, με διόρθωση ως προς την περιεκτικότητα των απαερίων σε υδρατμούς και με τυπική περιεκτικότητα σε O2 6 % για τις μονάδες καύσης που χρησιμοποιούν στερεά καύσιμα, 3 % για τις μονάδες καύσης που δεν είναι μηχανές ούτε αεριοστρόβιλοι και τροφοδοτούνται με υγρά και αέρια καύσιμα και 15 % για τις μηχανές και τους αεριοστρόβιλους. Τιμές αναφοράς των οριακών τιμών εκπομπών (mg/Nm³) για μεσαίου μεγέθους μονάδες καύσης εκτός των μηχανών και των αεριοστρόβιλων Ρύπος || Ονομαστική θερμική ισχύς (MW) || Στερεή βιομάζα || Άλλα στερεά καύσιμα || Υγρά καύσιμα || Φυσικό αέριο || Αέρια καύσιμα εκτός του φυσικού αερίου NOX || 1 - 5 || 200 || 100 || 120 || 70 || 120 > 5 - 50 || 145 || 100 || 120 || 70 || 120 Αιωρούμενα σωματίδια || 1 - 5 || 10 || 10 || 10 || - || - > 5 - 50 || 5 || 5 || 5 || - || - Τιμές αναφοράς των οριακών τιμών εκπομπών (mg/Nm³) για μηχανές και αεριοστρόβιλους Ρύπος || Είδος εγκατάστασης || Υγρά καύσιμα || Φυσικό αέριο || Αέρια καύσιμα εκτός του φυσικού αερίου NOX || Μηχανές || 150 || 35 || 35 Αεριοστρόβιλοι (1) || 50 || 20 || 50 (1) Η τιμή αναφοράς ισχύει μόνο για φορτίο άνω του 70 %. ΠΑΡΑΡΤΗΜΑ IV Παρακολούθηση των εκπομπών 1. Απαιτούνται περιοδικές μετρήσεις των SO2, NOx και αιωρούμενων σωματιδίων, τουλάχιστον ανά τριετία για τις μεσαίου μεγέθους μονάδες καύσης των οποίων η ονομαστική θερμική ισχύς είναι μεγαλύτερη από 1 MW και μικρότερη από 20 MW και τουλάχιστον ετησίως για τις μεσαίου μεγέθους μονάδες καύσης των οποίων η ονομαστική θερμική ισχύς είναι ίση ή μεγαλύτερη από 20 MW αλλά μικρότερη από 50 MW. 2. Οι μετρήσεις απαιτούνται μόνο για τους ρύπους για τους οποίους προβλέπεται στο παράρτημα ΙΙ οριακή τιμή εκπομπών για τη συγκεκριμένη μονάδα καύσης. 3. Οι πρώτες μετρήσεις πραγματοποιούνται εντός τριών μηνών από την εγγραφή της μονάδας καύσης σε μητρώο. 4. Αντί των μετρήσεων SO2 που αναφέρονται στο σημείο 1, επιτρέπεται να χρησιμοποιούνται για τον προσδιορισμό των εκπομπών SO2 άλλες διαδικασίες, οι οποίες έχουν ελεγχθεί και εγκριθεί από την αρμόδια αρχή. 5. Η δειγματοληψία και η ανάλυση των ρυπαντικών ουσιών και οι μετρήσεις των παραμέτρων διεργασίας, καθώς και οι εναλλακτικές διαδικασίες που ενδεχομένως χρησιμοποιούνται βάσει του σημείου 4, διεξάγονται σύμφωνα με πρότυπα CEN. Εάν δεν υπάρχουν πρότυπα CEN, εφαρμόζονται πρότυπα ISO ή εθνικά ή άλλα διεθνή πρότυπα που εξασφαλίζουν την παροχή δεδομένων ισοδύναμης επιστημονικής ποιότητας